Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2021/C 514/04)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Carne Mertolenga”

EU-nro: PDO-PT-0212-AM01 – 1. maaliskuuta 2018

SAN (X) SMM ( )

1. Hakijaryhmä ja oikeutettu etu

Associação de Criadores de Bovinos Mertolengos

Ryhmä koostuu Carne Mertolenga -lihan tuottajista, ja siksi sillä on oikeutettu etu muutoshakemuksen esittämiseen.

Osoite: Rua Diana de Liz Horta do Bispo Apartado 466 7006-806 Évora Maa: Portugali

P. +351 266711222

Sähköposti: geral@mertolenga.com

2. Jäsenvaltio tai kolmas maa

Portugali

3. Tuote-eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☒ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu: poistetaan markkinoille saattamista koskevat määräykset, päivitetään valvontaelimelle annettavia tietoja ja poistetaan säännönvastaisuuksia ja muutoksenhakua koskevat määräykset

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1. Tuotteen kuvaus

1. Muutos

Muutos 1: Poistetaan tuotekuvauksesta sana ”jäähdytetty”.

Perustelu: Sana ”jäähdytetty” on poistettava, jotta suojatun alkuperänimityksen saanut Carne Mertolenga -liha voidaan tarjota jäädytettyinä paloina. Näin reagoidaan markkinoiden kehitykseen tuotteen tarjontavan suhteen.

Alkuperäinen teksti: ”Mertolenga-jalostuseläimistä saatava jäähdytetty liha...”

Muutettu teksti: ”Mertolenga-jalostuseläimistä saatava liha...”

2. Muutos

Muutos 2: Korvataan ilmaisu ”raaka-aineiden luokittelu” ilmaisulla ”ikäryhmä”.

Perustelu: Ilmaisu ”ikäryhmä” sopii paremmin tekstiin, koska se on ainoa viittaus eläinten ikään teurastushetkellä.

Alkuperäinen teksti: ”Raaka-aineiden luokittelu.”

Muutettu teksti: ”Ikäryhmä”.

3. Muutos

Muutos 3: Poistetaan viittaukset ruhon painoon ikäryhmää koskevasta tiedosta.

Perustelu: Kesäkuun 11. päivänä 2007 annetun neuvoston asetuksen (EY) No 700/2007 mukaan teuraseläinten painolla näyttää olevan vähemmän merkitystä eläinten lihan ominaisuuksien määrittämisessä. Tässä asetuksessa ei määritetä ruhojen painoluokkia. Siksi tuote-eritelmään kuuluvat eri ikäryhmien ruhon painorajat on poistettava.

4. Muutos

Muutos 4: Selvennetään ikäryhmiä ”vitela” (vasikka) ja ”novilho” (nuori sonni).

Perustelu: Tällä muutoksella selvennetään sitä, että ikäryhmän yläraja on otettu huomioon vastaavassa luokassa.

Alkuperäinen teksti: ”Ikäryhmä: 6–10 kuukautta”.

Muutettu teksti: ”Ikäryhmä: yli 6 kuukautta ja enintään 10 kuukautta”.

Alkuperäinen teksti: ”Ikäryhmä: 15–30 kuukautta”.

Muutettu teksti: ”Ikäryhmä: yli 15 kuukautta ja enintään 30 kuukautta”.

5. Muutos

Muutos 5: Lisätään ikäryhmä ”vitelão” (vuoden ikäinen vasikka).

Perustelu: Tuote-eritelmän alkuperäisessä tekstissä on aukko ikäryhmien ”vitela” (6–10 kuukauden ikäinen vasikka) ja ”novilho/novilha” (15–30 kuukauden ikäinen nuori sonni/hieho) välillä. Tämä johtuu tekstin laatijan virheestä, koska ikäryhmä ”vitelão” (vuoden ikäinen vasikka) ei tuolloin ollut kovin merkityksellinen Portugalin naudanlihamarkkinoilla. Sittemmin Portugalin markkinoilla on alettu arvostaa enemmän kevyempien nautaeläinten ruhoja. Tämä on avannut uuden mahdollisuuden tuotannolle sekä tuote-eritelmään jo sisältyvälle ”vitelalle” (vasikka). Tämäntyyppisten ruhojen tuotanto on tarkoituksenmukaista, kun otetaan huomioon Mertolenga-nautakarjan kasvumahdollisuudet. Koska niiden kasvuvauhti on vieroituksen jälkeen hitaampaa kuin muiden erikoistuneempien rotujen (keskimäärin 937 grammaa päivässä), ikäryhmän ”vitelão” (vuoden ikäinen vasikka) määritellään sijoittuvan teurastushetkellä ikäryhmän ”vitela” (vasikka) ylärajan ja ikäryhmän ”novilho/novilha” (nuori sonni/hieho) alarajan välille.

Alkuperäinen teksti: (ei ole)

Muutettu teksti: ”Vitelão (vuoden ikäinen vasikka) – eläimet, joilla on seuraavat ominaisuudet teurastushetkellä: Ikäryhmä: yli 10 kuukautta ja enintään 15 kuukautta”.

6. Muutos

Muutos 6: Yhdistetään ikäryhmät ”novilho” (nuori sonni) ja ”novilha” (hieho) yhdeksi ikäryhmäksi, ”novilho/novilha” (nuori sonni/hieho).

Perustelu: Viittaukset ruhon painoon on poistettu, joten ”novilhon” (nuori sonni) ja ”novilhan” (hieho) välinen ero ei ole enää ilmiselvä, eikä tätä naudanlihaa ole enää järkevää tarjota kuluttajille eri luokissa. Siksi ne on yhdistettävä yhdeksi luokaksi.

Alkuperäinen teksti: ”Novilho (nuori sonni) – urospuoliset eläimet, joilla on seuraavat ominaisuudet teurastushetkellä: Ikäryhmä: 15–30 kuukautta / ruhon paino: 200–250 kg. Novilha (hieho) – naaraspuoliset eläimet, joilla on seuraavat ominaisuudet teurastushetkellä: Ikäryhmä: 15–30 kuukautta / ruhon paino: 180–220 kg.”

Muutettu teksti: ”Novilho/novilha (nuori sonni/hieho) – eläimet, joilla on seuraavat ominaisuudet teurastushetkellä: Ikäryhmä: yli 15 kuukautta ja enintään 30 kuukautta”.

7. Muutos

Muutos 7: Kahden muun ikäryhmän kelpoisuus.

Perustelu: Rodun parantamiseen tähtäävän suunnitelman, erityisesti keinosiemennyksen käytön sekä muiden teknisten toimenpiteiden, ansiosta Mertolenga-jalostuseläinten jalostusarvo on parantunut huomattavasti. Tämä tarkoittaa, että ruhojen koostumus on myös parantunut, jopa vanhempien eläinten osalta.

Siksi rodun nykyiset ominaisuudet mahdollistavat luokkiin tehtävän muutoksen ja uusien ikäryhmien sisällyttämisen eritelmään.

Alkuperäinen teksti: (ei ole)

Muutettu teksti: ”Eri ikäryhmiin kuuluvien eläinten ruhot voivat myös saada suojatun alkuperämerkinnän.”

8. Muutos

Muutos 8: Määritetään sallitut ruholuokat ikäryhmiin ehdotetut muutokset huomioon ottaen.

Perustelu: Muutos tehdään, jotta varmistetaan, että tuote-eritelmän teksti on yhdenmukainen muutosten 5, 6 ja 7 kanssa, ja jotta voidaan määritellä objektiivisemmin luokat, jotka voivat saada suojatun alkuperänimityksen ”Carne Mertolenga”.

Alkuperäinen teksti:

”Novilho (nuori sonni): Luokan ”E” yläpuolella ja ”P” (mukaan lukien) alapuolella olevia luokkia ei lueta mukaan. Novilha (hieho): samat rajoitukset kuin nuorta sonnia koskevat. Vitela (vasikka): Luokan ”E” (mukaan lukien) alapuolella olevia luokkia ei lueta mukaan.”

Muutettu teksti: ”Novilho/novilha (nuori sonni/hieho): luokat U, R ja O sallitaan. Muut ikäryhmät: luokat U, R ja P sallitaan.”

9. Muutos

Muutos 9: Määritetään ”neljännesruho” sallituksi tarjontamuodoksi.

Perustelu: ”Neljännesruho” on lisättävä tarjontamuotona, jotta voidaan vastata markkinoiden kysyntään ja muutoksiin. ”Carne Mertolenga” SAN toimitetaan teurastamolta ruhon, puoliruhon ja neljännesruhon muodossa.

Alkuperäinen teksti: ”Ruhot tai puoliruhot.”

Muutettu teksti: ”Ruhot, puoliruhot tai neljännesruhot.”

10. Muutos

Muutos 10: Poistetaan viittaus neuvoston asetukseen (ETY) N:o 1026/91.

Perustelu: Poistetaan viittaus vanhentuneeseen lainsäädäntöön.

Alkuperäinen teksti: ”Ruhojen luokittelua koskeva yhteisön luokitteluasteikko vahvistetaan neuvoston asetuksen (ETY) N:o 1026/91 mukaisesti, ja siihen sovelletaan seuraavia rajoituksia”.

Muutettu teksti: ”Seuraaviin luokkiin luokitellut ruhot sallitaan”.

5.2. Alkuperätodisteet

1. Muutos

Muutos 11: Poistetaan vaatimus, jonka mukaan tuottajien on kuuluttava ryhmään ja teurastettava ainoastaan eläimiä, jotka ovat peräisin Carne Mertolenga SAN -lihan tuotantoaluetta vastaavalta maantieteelliseltä alueelta.

Perustelu: Poistetaan määräykset, jotka eivät ole lainsäädännön mukaisia.

Alkuperäinen teksti: ”Tuottajajäsenten tilojen on sijaittava rajatulla alueella, ja tämä on edellytyksenä sille, että tuottajat voivat liittyä ryhmään.”

Muutettu teksti: (poistettu).

Alkuperäinen teksti: ”Jäsentuottajat antavat kirjallisen sitoumuksen, että ne teurastavat ainoastaan kyseiseltä maantieteelliseltä alueelta peräisin olevia eläimiä.”

Muutettu teksti: ”Tuottajat antavat kirjallisen sitoumuksen siitä, että ne hakevat suojattua alkuperämerkintää vain eläimille, jotka ovat syntyneet ja jotka on kasvatettu kyseisellä maantieteellisellä alueella.”

2. Muutos

Muutos 12: Poistetaan vaatimus eläinten tunnistamisesta tatuoinnilla.

Perustelu: Vanhentunut määräys. Kantakirjassa on nykyään käytössä kaksi järjestelmää niiden eläinten tunnistamiseksi, joille voidaan myöntää suojattu alkuperänimitys ”Carne Mertolenga”: kaksi korvamerkkiä, joissa on virallinen tunnistenumero (”SIA”) ja elektroninen tunniste (tässä tapauksessa vain täysikasvuisille eläimille). Karjan tunnistamista ja käsittelyä koskevat voimassa olevat säännöt mahdollistavat eläinten alkuperän täydellisen jäljitettävyyden.

Alkuperäinen teksti: ”Käyttämällä tatuointia karjan tunnistamisessa, tekemällä merkinnät syntymärekisteriin ja kantakirjaan, käyttämällä metallisia korvamerkkejä (SIA-numero) ja kuljetusasiakirjoja sekä noudattamalla voimassa olevia tarkastussääntöjä voidaan määritellä tarkoin varmennettavaksi tarkoitetun lihan alkuperä.”

Muutettu teksti: ”Järjestelmällä, jonka mukaan eläimet merkitään kantakirjaan, ja noudattamalla voimassa olevia asiaankuuluvia tarkastussääntöjä voidaan määritellä tarkoin varmennettavaksi tarkoitetun lihan alkuperä.”

5.3. Tuotantomenetelmä

1. Muutos

Muutos 13: Päivitetään viittaus kantakirjaan.

Perustelu: Tämän muutoksen tavoitteena on kantakirjaan merkittyä Mertolenga-karjarotua koskevan päivitetyn asetuksen mukaisesti ja 8. kesäkuuta 2016 annetun asetuksen (EU) N:o 2016/1012 nojalla se, että suojatun alkuperänimityksen saaneen Carne Mertolenga -lihan tuote-eritelmässä olisi otettava huomioon kaikki Mertolenga-jalostuseläimet, jotka on merkitty kantakirjaan, mukaan lukien ne, jotka on merkitty perustamisrekisteriin, koska niitä ei ole merkitty syntymärekisteriin.

Alkuperäinen teksti: ”Yksinomaan Mertolenga-karjarodusta peräisin oleva liha, joka on merkitty syntymärekisteriin.”

Muutettu teksti: ”Yksinomaan Mertolenga-karjarodusta peräisin oleva liha, joka on merkitty kantakirjaan.”

Alkuperäinen teksti: ”Mertolenga-karjarotua koskevan kantakirjan mukaan eläimen merkitseminen syntymärekisteriin tarkoittaa, että se on merkitty tunnistenumerolla ja että se on rekisteriin merkittyjen vanhempien jälkeläinen.”

Muutettu teksti: ”Mertolenga-karjarotua koskevan kantakirjan mukaan eläimen merkitseminen syntymärekisteriin tarkoittaa, että sille on annettu yksilöllinen tunnistenumero ja että se on rekisteriin merkittyjen vanhempien jälkeläinen.”

2. Muutos

Muutos 14: Poistetaan teurastettavien erien homogeenisuutta koskevat määräykset.

Perustelu: Tämä kohta poistetaan, jotta säilytetään johdonmukaisuus tuote-eritelmään ehdotettujen muutosten kanssa, jos viittaukset kunkin ikäryhmän ruhon painoon poistettiin.

Alkuperäinen teksti: ”Teurastettavien erien homogeenisuus. Painon vaihteluväli erissä: 50 kg. Ikäryhmä erien sisällä: 4 kuukautta”.

Muutettu teksti: (poistettu).

3. Muutos

Muutos 15: Päivitetään jäähdytystä koskevat määräykset.

Perustelu: Asetuksen N:o 158/97 noudattamisen varmistamiseksi 10 tunnin jäähdytysvaihetta 1 oC:n lämpötilassa pidennettiin 24 tuntiin 0–2 oC:n lämpötilassa, jotta varmistetaan, että post-mortem -tarkastuksen jälkeen suoritetaan jäähdyttäminen teurastamossa siten, että liha on läpikotaisin korkeintaan 7 °C sellaisen jäähtymiskäyrän mukaisesti, jolla varmistetaan lämpötilan jatkuva asteittainen lasku. Suhteellisen kosteuden ja ilman kiertonopeuden olisi myös taattava, ettei kondensoitumista tapahdu missään osassa ruhon pintaa. Lihan lämpötilan on oltava leikkaamisen, luiden poistamisen, viimeistelyn, viipaloinnin, käärimisen ja pakkaamisen alussa 0 C–2 °C. Tyhjiöpakatut tai suojakaasuun pakatut palat ja siivut, kuutiot tai suikaleet on pidettävä 0–4 oC:n lämpötilassa. Ruhon jäähdytys, käsittely ja prosessointi on suoritettava 29. huhtikuuta 2004 eläinperäisiä elintarvikkeita koskevista erityisistä hygieniasäännöistä annetun Euroopan parlamentin ja neuvoston asetuksen (EY) N:o 853/2004 ja erityisesti sen V ja VII luvun mukaisesti.

Alkuperäinen teksti: ”10 tuntia 1 oC:n lämpötilassa.”

Muutettu teksti: ”Ruhot on jäähdytettävä hitaasti 0–2 oC:n lämpötilassa 24 tunnin aikana, jotta lihaksen sisäosan lämpötila on vähintään 7 oC ennen leikkaamista.”

4. Muutos

Muutos 16: Päivitetään kypsytystä koskevat määräykset.

Perustelu: Jotta voidaan varmistaa, että tuote on erittäin murea ja että suurten vähittäiskauppojen tarpeisiin vastataan, teurastuksen ja kuluttajille myynnin välistä vähimmäisaikaväliä laskettiin neljästä päivästä kolmeen päivään. Tämä ei heikennä tuotteen laatua, mutta se hyödyttää markkinointikanavia ja takaa, että lihasmassa on jäähtynyt teurastuksen jälkeen. Koko kypsytysprosessissa, jota käytetään SAN-suojatuista Carne Mertolenga -eläimistä saatuun lihaan, on noudatettava 29. huhtikuuta 2004 eläinperäisiä elintarvikkeita koskevista erityisistä hygieniasäännöistä annetun Euroopan parlamentin ja neuvoston asetuksen (EY) N:o 853/2004 säännöksiä. Viittaus ihanteelliseen kypsytysaikaan poistetaan, koska se on ohjeellinen viittaus eikä sääntelyyn perustuva vaatimus.

Alkuperäinen teksti: ”Lihan ihanteellinen kypsymisaika on 7 päivää 1 °C:n lämpötilassa, mutta se voidaan asettaa myyntiin kuluttajille 4 päivää teurastuksesta.”

Muutettu teksti: ”Lihaa on kypsytettävä 0–2 °C:n lämpötilassa vähintään 3 päivää teurastuspäivästä siihen asti, kun se asetetaan myyntiin kuluttajille.”

5. Muutos

Muutos 17: Päivitetään jäädyttämistä koskevat määräykset.

Perustelu: Vaikka ruhojen, puoliruhojen ja neljännesruhojen jäädytystä/pakastamista koskeva kielto säilyy, niiden jäädyttäminen on nyt sallittua tyhjiöpakattuina paloina ja muussa muodossa, sillä tämän tarjontamuodon ansiosta asiakkaille tarjotun tuotteen laatu on mahdollista säilyttää. Samalla parannetaan markkinointikanavia, säilyvyyspäivämääristä saadaan joustavampia ja nykyisiin tuotteiden hallintatarpeisiin voidaan mukautua entistä paremmin.

Alkuperäinen teksti: ”Jäädytys on kielletty.”

Muutettu teksti: ”Ruhojen, puoliruhojen ja neljännesruhojen jäädytys/pakastaminen on kielletty. Jäädytys/pakastaminen on sallittua tyhjiöpakatuille tai muussa muodossa pakatuille paloille.”

6. Muutos

Muutos 18: Poistetaan puhtauden valvontaa ja eläinlääkinnällistä hoitoa, kiellettyjä aineita, kuljetusta, teurastamoita, teurastusta, hygieniaa, leikkausta ja pakkausta koskevat määräykset sekä eräät muut määräykset.

Perustelu: Näitä tekijöitä säännellään yleisellä lainsäädännöllä, joten niitä ei ole tarpeen mainita tuote-eritelmässä.

Alkuperäinen teksti:

”Puhtauden valvonta ja eläinlääkinnällinen hoito. Alueen eläinten terveydensuojelusta vastaavan ryhmän tai toimivaltaisten virallisten laitosten on huolehdittava eläinten puhdistamisesta. Eläinlääkinnälliset toimenpiteet, määrätyt hoitotoimenpiteet ja tällaisten toimenpiteiden päivämäärät on merkittävä yksittäiseen tunnistusasiakirjaan. Hoitava eläinlääkäri on yksin vastuussa lääkeaineiden käytöstä. Teurastettavaksi tarkoitettujen eläinten tapauksessa lääkeainejäämien poistumista koskeva varoaika on myös merkittävä.”

”Kielletyt aineet. Rehuissa tai suoraan annettavien lääkeaineiden käyttöä koskevan voimassa olevan tai tulevan kansallisen ja unionin lainsäädännön, erityisesti asetuksen N:o 210/84 ja neuvoston direktiivien 81/602/ETY ja 85/358/ETY ja 146/68 [sic] kiellettyjen aineiden käyttö on kielletty.”

”Kuljetus: Elävien eläinten kuljetusta koskevan voimassa olevan tai tulevan kansallisen lainsäädännön mukaisesti on noudatettava seuraavia sääntöjä: kuormaus- ja purkamistoimissa ei saa tapahtua eläinten kaltoinkohtelua; eläinten hyvinvoinnille välttämätöntä vähimmäistilaa on noudatettava.”

”Teurastamot. EY:n hyväksymät teurastamot tai Portugalin kansalliseen teurastamoverkostoon kuuluvat teurastamot.”

”Teurastus. Jäämien poistumista koskevaa tarkoituksenmukaista varoaikaa on noudatettava eläinlääkärin antamien yksilöllisten tietojen ja raportin mukaisesti. Eläinten teurastusta koskevaa kansallista ja unionin lainsäädäntöä on noudatettava.”

”Hygienia. Lihan käsittelyssä ja valmistelussa on noudatettava kansallista ja yhteisön lainsäädäntöä.”

”Leikkaaminen ja pakkaaminen. Erikoistuneen henkilöstön on suoritettava leikkaaminen tilassa, joka on asianmukaisesti laillistettu tähän tarkoitukseen.”

”Muut yhteisön tai kansallisissa säännöksissä säädetyt vaatimukset. Lihan tuotannossa, jalostuksessa ja markkinoille saattamisessa on noudatettava voimassa olevaa kansallista ja yhteisön lainsäädäntöä. Tähän eritelmään sisältymättömiin tapauksiin ei sovelleta voimassa olevaa oikeudellista sääntelyä.”

Muutettu teksti: (poistettu).

7. Muutos

Muutos 19: Päivitetään eläinten rehua koskevia määräyksiä.

Perustelu: Epäselvästä sanamuodosta johtuen nykyisen tuote-eritelmän mukaan naapuritiloilta peräisin olevien yksinkertaisten eläinrehulähteiden käyttö vaikuttaa olevan kielletty, mikä ei ole järkevää. Lisäksi ei näytä olevan mitään rajoituksia sille, mistä rehuseos on peräisin, mikä ei myöskään ole järkevää. Tämän muutoksen tarkoituksena on selventää eläinten rehuihin sovellettavia sääntöjä, erityisesti kun rehut ovat peräisin maantieteellisen alueen ulkopuolelta. Tämä muutos tarkoittaa, että jos rehusta on pulaa, tuottajat voivat nyt taata eläinten hyvinvoinnin tai toisen laatu- ja varmennusjärjestelmän eritelmien (esimerkiksi luonnonmukainen maatalous) jatkuvan noudattamisen. Tässä on myös tilaisuus päivittää toimijoiden raportointivaatimuksia virallisia tarkastuksia koskevien nykyisten vaatimusten perusteella.

Alkuperäinen teksti: ”Karjankasvatus on laajaperäistä, kun eläintiheys on alle 1,4 eläinyksikköä/hehtaari. Vasikat vieroitetaan 6–9 kuukauden iässä. (...) Laajaperäistä karjankasvatusta jatketaan vieroituksen jälkeen ja vasikat noudattavat samankaltaista ruokavaliota kuin emänsä.”

Muutettu teksti: ”Eläimiä kasvatetaan laajaperäisessä karjankasvatuksessa, jossa eläintiheys on alle 1,4 eläinyksikköä hehtaaria kohden. Vasikoita ruokitaan niiden emän maidolla 6–9 kuukauden ikään asti, ja ne laiduntavat yhdessä emänsä kanssa. Laajaperäistä karjankasvatusta jatketaan vieroituksen jälkeen ja vasikat noudattavat samankaltaista ruokavaliota kuin emänsä.”

Alkuperäinen teksti: ”Vasikoiden rehuja voidaan täydentää rehuseoksella, jos rehupulaa ilmenee. (...) Täydennys: tilalta saatavilla tuotteilla tai rehuseoksella. Eläimet kasvatetaan laajaperäisessä karjankasvatuksessa, ja loppukasvatus voi perustua tilalta peräisin oleviin tuotteisiin tai rehuseokseen.”

Muutettu teksti: ”Eläinten ruokavaliota voidaan tarvittaessa täydentää samalta tai muilta tiloilta peräisin olevilla tuotteilla tai rehuseoksella. Eläimet kasvatetaan laajaperäisessä karjankasvatuksessa, ja loppuruokinta voi perustua samalta tai muilta tiloilta peräisin oleviin tuotteisiin tai rehuseokseen.”

Alkuperäinen teksti: (ei ole)

Muutettu teksti: ”Jos on tarpeen käyttää eläinten rehua, joka ei ole peräisin samalta tilalta, tuottajien olisi asetettava etusijalle muilta maantieteelliseen alueeseen kuuluvilta tiloilta peräisin oleva eläinten rehu. Jos tämä ei ole mahdollista, voidaan käyttää maantieteellisen alueen ulkopuolelta peräisin olevaa eläinten rehua, edellyttäen, että sen määrä ei ylitä 50:tä prosenttia kuiva-aineesta vuosittain.”

Alkuperäinen teksti: ”Tuottajaryhmän on hyväksyttävä rehuseoksen käyttö. Tästä samoin kuin kaikista yksityisen valvontaelimen myöntämistä luvista on ilmoitettava, jotta tällaisen rehun käyttöä ja ominaisuuksia voidaan valvoa.”

Muutettu teksti: ”Muilta tiloilta peräisin olevan rehun ja rehuseoksen käytöstä on ilmoitettava valvontaelimelle siten, että rehun alkuperä, ominaisuudet ja käytetyt tai käyttöön tarkoitetut määrät voidaan tarkastaa.”

8. Muutos

Muutos 20: Päivitetään tuotteen hylkäämistä koskevat määräykset.

Perustelu: Tämän muutoksen tavoitteena on selventää määräyksiä, jotka koskevat tuotteen hylkäämistä tuote-eritelmässä.

Alkuperäinen teksti: ”Tuotteen hylkääminen. Suojattua alkuperänimitystä ei voida myöntää ruhoille tai lihanpaloille, jotka: eivät noudata eritelmää tuotannon, käsittelyn ja markkinoille saattamisen osalta siten kuin tässä asiakirjassa on esitetty; ovat vaurioituneet esimerkiksi teurastuksen, verenlaskun, sisälmysten poistamisen aikana.”

Muutettu teksti: ”Tuotteen hylkääminen. Suojattua alkuperämerkintää ei saa myöntää lihalle, joka on peräisin ruhoista tai paloista, jotka ovat vaurioituneet (esimerkiksi teurastuksen, verenlaskun, sisälmysten poistamisen aikana) siinä määrin, että lainsäädännön tai tämän tuote-eritelmän noudattaminen vaarantuu.”

5.4. Merkinnät

1. Muutos

Muutos 21: Poistetaan tunnistamista ja merkintöjä koskevat määräykset.

Perustelu: Näitä tekijöitä säännellään yleisellä lainsäädännöllä, joten niitä ei ole tarpeen mainita tuote-eritelmässä.

Alkuperäinen teksti: ”Tunnistaminen ja merkinnät. Liha on merkittävä käyttämällä leimaa, tarraa tai pakkausta, jossa on seuraava merkintä: CARNE MERTOLENGA – D.O. Ruhot on leimattava jokaisen puoliruhon eri kohdista. Pakatut palat on merkittävä käyttämällä tarroja tai leimattuja pakkauksia. Liha-astiat ja lihavalmisteet on merkittävä käyttämällä tarroja. Tuottajan nimi, eläimen tunnistetiedot ja tyyppi, ikä ja teurastuspäivä on myös ilmoitettava erillisellä lomakkeella. Lomakkeen on oltava ruhojen ja muiden tarjontamuotojen mukana kuljetuksen ja markkinoille saattamisen aikana. Samoin kuin tyhjiöpakatut palat, liha-astiat tai lihavalmisteet sekä edellä mainitut tiedot, joiden on oltava nähtävissä merkinnässä, palat tai pakkauksissa olevat palat ja niiden paino on myös merkittävä.”

Muutettu teksti: (poistettu).

2. Muutos

Muutos 22: Päivitetään merkintöjen erityisseikkoja.

Perustelu: Poistetaan vanhentuneet viitteet lainsäädäntöön ja oikeudellisesti turhat määräykset. Poistetaan pakollinen vaatimus käyttää Carne Mertolenga -lihan tavaramerkkiä ja logoa (joiden käyttö on varattu yksinomaan ryhmän jäsenille), koska toimijoita ei voi velvoittaa olemaan ryhmän jäseniä.

Alkuperäinen teksti: ”Merkinnät on tehtävä voimassa olevan lainsäädännön (asetus nro 170/92 ja ministeriön täytäntöönpanomääräys nro 119/93) mukaisesti, ja niiden on sisällettävä seuraavat tiedot: Tavaramerkki ja logo: Carne Mertolenga – DO; Tuotetyyppi: [Novilho (nuori sonni) / Novilha (hieho) / Vitela (vasikka)]; Paloja koskevat tiedot: (filee, selkäfilee jne.); Nettopaino; teurastuspäivä; Muut merkityksellisinä pidettävät seikat. Carne Mertolenga SAN -lihan merkintöjä, tunnuksia ja logoja, joita käytetään lihan tuotemerkinnöissä ja mainonnassa, voidaan käyttää vain voimassa olevassa yhteisön sääntelyssä ja määräyksessä nro 293/93 vahvistettujen ehtojen mukaisesti.”

Muutettu teksti: ”Tarjontamuodosta riippumatta Carne Mertolenga -tuotteen osalta – merkinnässä on oltava seuraavat sanamuodot: ”CARNE MERTOLENGA – DENOMINAÇÃO DE ORIGEM PROTEGIDA” [CARNE MERTOLENGA – SUOJATTU ALKUPERÄNIMITYS] tai ”CARNE MERTOLENGA DOP” [CARNE MERTOLENGA SAN]; – on yksilöitävä myös valvontaelin.”

5.5. Muu

1. Muutos

Muutos 23: Poistetaan tuotteen markkinoille saattamista koskevat määräykset.

Perustelu: Poistetaan määräykset, jotka ovat tarpeettomia tai jotka eivät ole lainsäädännön mukaisia.

Alkuperäinen teksti: ”Markkinoille saattaminen. Mertolenga, Lda:n on määriteltävä tapa, jolla tuote saatetaan markkinoille, ja sitä voidaan harjoittaa seuraavissa muodoissa: Mertocar Lda:n suoramyynti; muiden kaupallisten yritysten harjoittama yhteisen sopimuksen mukaisesti säännelty myynti. Muiden kaupallisten yritysten kanssa allekirjoitetuissa sopimuksissa on määriteltävä säännöt, joita sovelletaan tuotteen tarjontamuodossa, säilytyksessä ja myynnissä tämän tuote-eritelmän mukaisesti.”

Muutettu teksti: (poistettu).

2. Muutos

Muutos 24: Päivitetään valvontaelintä koskevia tietoja (tuote-eritelmän 7 kohta)

Perustelu: Tämä muutos on perusteltu, koska toimivaltainen viranomainen on nimittänyt toisen elimen valvonta- ja varmennuselimeksi Carne Mertolenga -tuotetta varten.

Useita eri tekijöitä otettiin huomioon tätä muutosta ehdotettaessa.

Ensinnäkin valvontaelintä koskevat tiedot voivat vanhentua nopeasti (esimerkiksi nimeämisen peruuttamisen, akkreditoinnin menettämisen tai osoitteenmuutoksen johdosta).

Toiseksi tällä tuote-eritelmän luvulla ei ole sääntelyasemaa. Virallisia tarkastuksia koskevan voimassa olevan lainsäädännön mukaan tuotteen tarkastaa valvontaelin, jolle toimivaltainen viranomainen antaa tehtävän riippumatta siitä, mitä asiasta todetaan tuote-eritelmässä. Se, että tällä luvulla ei ole sääntelyasemaa, tarkoittaa, että sen päivittäminen ei ole tuottajille kovin merkityksellistä, ja siksi niillä on vain yleensä tapana pyytää päivittämään niitä, kun myös muita tuote-eritelmän tekijöitä on muutettava. Tästä syystä, kun luku on vanhentunut, se jätetään yleensä pitkäksi aikaa päivittämättä. Nykyisessä tekstissä valvontaelintä koskeva teksti onkin ollut vanhentunut yli 18 vuotta ilman, että tuottajat ovat katsoneet tarpeelliseksi pyytää päivitystä (ottaen huomioon, että tuote tarkastetaan edelleen voimassa olevan lainsäädännön mukaisesti).

Kolmas seikka on se, että muutoshakemuksen esittäminen tuote-eritelmään aiheuttaa jonkin verran kuluja ryhmälle ja tuottajille (ajankäyttö, henkilöresurssien osoittaminen, viestintäkulut, käytetyt materiaalit jne.) Nämä kulut on pidettävä mahdollisimman alhaisina, ja sen vuoksi ryhmälle ja tuottajille ei pitäisi aiheutua niitä aina, kun viranomaisen nimi tai valvontaelimen osoite muuttuu.

Tämän lisäksi Euroopan komissio julkistaa asianomaisten viranomaisten ja valvontaelinten nimen ja osoitteen, ja jäsenvaltioiden vastuulla on varmistaa, että nämä tiedot ovat aina ajantasaiset.

Siksi katsotaan, että on parempi lisätä viittaus paikkaan, jossa tarkastuslaitoksen nimi ja osoite annetaan, koska näin voidaan noudattaa asetuksen (EU) N:o 1151/2012 7 artiklan edellytyksiä ja pitää tarkastuselintä koskevat tiedot ajan tasalla.

Alkuperäinen teksti: ”Mertolengan karjankasvatusyhdistystä, Associação de Criadores de Bovinos Mertolengos, jonka päätoimipaikka on osoitteessa Lg. Alexandre Herculano, no 8, Évora, ehdotetaan yksityiseksi valvonta- ja sertifiointielimeksi. Tämä yhdistys vastaa Mertolenga-karjarodun kantakirjan hoidosta, mikä tarkoittaa, että se pystyy nopeasti ja luotettavasti tunnistamaan varmennettavien ruhojen alkuperän. Sillä on pätevää henkilöstöä ja lisäresursseja, joita tarvitaan tarvittavien tarkastusten suorittamiseksi.”

Muutettu teksti: ”Virallisia tarkastuksia SMM-järjestelmän lakisääteisten vaatimusten noudattamisen varmistamiseksi suorittava toimivaltainen viranomainen on maatalouden ja maaseudun kehityksestä vastaava Direção-Geral de Agricultura e Desenvolvimento Rural – DGADR, jonka virallinen osoite on Av. Afonso Costa, n.o 3, 1949-002 Lisboa. Varmennustarkastuksen suorittaa nimetty valvontaelin.”

3. Muutos

Muutos 25: Poistetaan sääntöjenvastaisuuksia ja muutoksenhakua koskevat määräykset.

Perustelu: Poistetaan seuraamusten soveltamista koskevat määräykset. Näiden määrittämisestä vastaa toimivaltainen viranomainen, ja sen vuoksi niitä ei pitäisi sisällyttää tuote-eritelmään.

Alkuperäinen teksti: ”Sääntöjenvastaisuudet. Carne Mertolenga SAN -nimitystä koskevassa tuote-eritelmässä vahvistettujen sääntöjen noudattamatta jättäminen voi johtaa 1. kirjalliseen huomautukseen; 2. sääntöjä laiminlyövän tuottajan tilapäiseen toiminnan keskeyttämiseen; 3. suojatun alkuperämerkinnän käyttökieltoon. MERTOCAR, Lda:n johto vastaa noudattamatta jättämisen ja sen vakavuuden arvioinnista sen jälkeen, kun osapuolia on kuultu. Päätös perustuu havaitun sääntöjenvastaisuuden vakavuuteen, ja toistuvat rikkomiset otetaan huomioon. Menettelyistä ilmoitetaan yksityiselle valvontaelimelle.”

Muutettu teksti: (poistettu).

Alkuperäinen teksti: ”Muutoksenhaku. Jokainen MERTOCAR, Lda:n päättämä seuraamusta koskevan muutoksenhaku on jätettävä käsiteltäväksi seuraavassa järjestyksessä: johto; yhtiökokous; IMAIAA (Maatalousmarkkinoista ja maatalouselintarvikealasta vastaava laitos).”

Muutettu teksti: (poistettu).

4. Muutos

Muutos 26: Korvataan ilmaus ”vuosisadan puolivälissä” ilmauksella ”1900-luvun puolivälissä” (muutokset sanamuotoon – tuote-eritelmän 6 kohta).

Perustelu: Viittaus 1900-lukuun lisättiin tekstiin, koska eritelmä laadittiin 1990-luvulla, ja nyt eletään 2000-lukua.

Alkuperäinen teksti: ”Näiltä alueilta se levisi kaikkialle Alentejon ja Ribatejon alueille vuosisadan puolivälissä.”

Muutettu teksti: ”Näiltä alueilta se levisi kaikkialle Alentejon ja Ribatejon alueille 1900-luvun puolivälissä.”

5. Muutos

Muutos 27: Poistetaan kohta.

Perustelu: Tämä kohta on tarpeeton. Se poistetaan, koska se ei sovi yhteen tekstin muiden osien kanssa.

Alkuperäinen teksti: ”Tällä hetkellä ja laaja-alaisen soveltavan tutkimuksen perusteella Mertolenga-karjarodun kasvattaminen on suositeltavaa. Verrattuna muihin portugalilaisiin karjarotuihin sitä pidetään parhaimpana karjarotuna laajaperäiselle karjankasvatukselle, ja siksi sitä on päivitetty ja se on otettu huomioon uuden YMP:n hengen mukaisesti.”

Muutettu teksti: (poistettu).

YHTENÄINEN ASIAKIRJA

”Carne Mertolenga”

EU-nro: PDO-PT-0212-AM01 – 1. maaliskuuta 2018

SAN (X) SMM ( )

1. [SAN:n tai SMM:n] Nimi tai nimet

Carne Mertolenga

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1. Tuotetyyppi

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Liha, joka on peräisin Mertolenga-karjarotuun kuuluvista eläimistä, jotka on ilmoitettu syntymärekisteriin ja jotka ovat syntyneet Mertolenga-karjarodun kantakirjaan merkityn sonnin ja lehmän jälkeläisinä.

Ikäryhmä:

”Vitela” (vasikka) – yli 6 kuukauden ikäiset ja enintään10 kuukauden ikäiset eläimet teurastushetkellä.

”Vitelão” (vuoden ikäinen vasikka) – yli 10 kuukauden ikäiset ja enintään 15 kuukauden ikäiset eläimet teurastushetkellä.

”Novilho/novilha” (nuori sonni/hieho) – yli 15 kuukauden ikäiset ja enintään 30 kuukauden ikäiset eläimet teurastushetkellä.

Eri ikäryhmiin kuuluvien eläinten ruhot voivat myös saada suojatun alkuperämerkinnän.

Ruhojen luokittelu sallitaan.

Lihakkuusluokka: Nuorten sonnien/hiehojen ikäryhmässä sallitaan luokat U, R ja O. Muissa ikäluokissa sallitaan luokat U, R, O ja P.

Rasva: Rasvan on oltava kiinteää, ei tihkuvaa, ja sen värin on vaihdeltava valkoisesta keltaiseen. Luokan 4 ruhot voidaan varmentaa vain silloin, kun ne aiotaan teurastaa. Luokkaan 5 kuuluvia ruhoja ei lueta mukaan.

Väri: Tumman vaaleanpunaisesta tummanpunaiseen.

pH: alle 6.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Eläimet kasvatetaan laajaperäisessä karjankasvatuksessa, jossa eläintiheys on alle 1,4 eläinyksikköä hehtaaria kohden.

Vasikoita ruokitaan niiden emän maidolla 6–9 kuukauden ikään asti, ja ne laiduntavat yhdessä emänsä kanssa. Laajaperäistä karjankasvatusta jatketaan vieroituksen jälkeen ja vasikat noudattavat samankaltaista ruokavaliota kuin emänsä.

Laumat saavat yleensä ravintonsa laitumilta (luonnonmukaiset tai parannetut) oljista, heinästä/säiliörehusta, odelmasta ja tammenterhoista. Eläinten ruokavaliota voidaan tarvittaessa täydentää samalta tai muilta tiloilta peräisin olevilla tuotteilla tai rehuseoksella.

Eläimet kasvatetaan laajaperäisessä karjankasvatuksessa, ja loppukasvatus voi perustua samalta tai muilta tiloilta peräisin oleviin tuotteisiin tai rehuseokseen.

Jos on tarpeen käyttää rehua, joka ei ole peräisin tilalta, jotta voidaan esimerkiksi varmistaa eläinten jatkuva hyvinvointi tai toisen laatu- ja varmennusjärjestelmän eritelmien (esimerkiksi luonnonmukainen maatalous) jatkuva noudattaminen, tuottajien olisi suosittava rehua, joka on peräisin muilta maantieteellisellä alueella sijaitsevilta tiloilta. Jos tämä ei ole mahdollista, voidaan käyttää maantieteellisen alueen ulkopuolelta peräisin olevaa eläinten rehua, edellyttäen, että sen määrä ei ylitä 50:tä prosenttia kuiva-aineesta vuosittain ja ettei se vaikuta lihan olennaisiin ominaisuuksiin siten kuin ne on määritelty tuote-eritelmässä.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Syntymä, kasvatus ja teurastus.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Carne Mertolenga” voidaan tarjota myyntiin ruhoina, puoliruhoina tai neljännesruhoina taikka tyhjiöpakattuina paloina ja astioina tai lihavalmisteina. Ruhojen, puoliruhojen ja neljännesruhojen jäädytys/pakastaminen on kielletty. Jäädytys/pakastaminen on sallittua tyhjiöpakatuille tai muussa muodossa pakatuille paloille.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Tarjontamuodosta riippumatta Carne Mertolenga -tuotteen osalta

— merkinnässä on oltava seuraavat sanamuodot: ”Carne Mertolenga – Denominação de Origem Protegida” [Carne Mertolenga – suojattu alkuperänimitys] tai ”Carne Mertolenga DOP” [Carne Mertolenga SAN];

— on yksilöitävä myös valvontaelin.

4. Maantieteellisen alueen tarkka rajaus

Portalegren, Santarémin, Évoran, Bejan ja Setúbalin alueet.

5. Yhteys maantieteelliseen alueeseen

Carne Mertolenga -lihan maantieteellisellä alueella vallitsee Välimeren ilmasto, ja vuotuinen sademäärä on 450–800 l/m2, joka keskittyy pääosin syksyyn ja talveen. Kesät ovat kuumia ja kuivia. Pitkälti näiden ilmasto-olojen ansiosta tällä alueella on pääasiassa laajaperäistä karjankasvatusta harjoittavia tiloja, joista suurimmassa osassa on korkkitammi- ja rautatammilehtoja.

Nämä olosuhteet ovat vauhdittaneet Mertolenga-karjarodun kehitystä alueella. Se tunnetaan hyvin vastustuskyvystään, pitkäikäisyydestään ja vaatimattomuudestaan. Huomionarvoista on myös sen hyvä lisääntymiskykyisyys, sen pitkä lisääntymisikä ja sen kyky muuntaa karkeinkin rehu korkealaatuiseksi lihaksi. On olemassa neljä paikkaa, josta tämän rodun sanotaan olevan peräisin: Barrancosin kunta ja Serpan ja Bejan, Vale do Sadon ja Vale do Sorraian köyhimmät alueet. Kauan sitten sanaa ”mertolengo” käytetiin kuvaamaan karjatyyppiä, joka soveltui pienen kokonsa ja vastustuskykynsä ansiosta hyvin Mértolan karuun alueeseen ja Alcoutimiin ja sen mäkiseen, melko kumpuilevaan maaperään, jossa on niukasti rehua. Näiltä alueilta se levisi kaikkialle Alentejon ja Ribatejon alueille.

Nämä karjaeläimet ruokitaan ruokavaliolla, joka perustuu luonnonmukaisilta tai parannetuilta laitumilta saatuun ravintoon, tammenterhoihin ja viljakasvien sänkiin. Muita rehutyyppejä käytetään yleensä vain tilanteissa, joissa rehupula on erityisen suuri. Ottaen huomioon, että rehua on saatavilla runsaasti vain keväällä ja että se on laadultaan miltei aina heikkoa, näiden eläinten poikkeuksellinen kyky sopeutua toistuvaan rehupulaan on ratkaisevan tärkeää niiden eloonjäämiselle kyseisellä tuotantoalueella. Joissakin tapauksissa niitä pidetään ainoana mahdollisena kotieläimenä, jota näissä olosuhteissa voidaan kasvattaa.

Tuotantoalueen olot merkitsevät sitä, että eläimiä kasvatetaan laajaperäisellä järjestelmällä (eläintiheys on alle 1,4 eläinyksikköä hehtaaria kohden), jossa hyödynnetään alueelle tyypillisiä rautatamminiittyjä. Tämän tuotantojärjestelmän sekä rodun omien ominaisuuksien johdosta eläinten koko vaihtelee pienestä keskisuureen, ruhot ovat suhteellisen kevyitä ikäisekseen teurastushetkellä, eikä niissä ole paljon sisäistä eikä ulkoista rasvaa. Ruhot ovat suhteellisen pieniä, ja niiden rasva on kiinteää ja tihkumatonta. Niiden väri vaihtelee valkoisesta keltaiseen, ja lihan väri vaihtelee tumman vaaleanpunaisesta tummanpunaiseen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) EUVL L 343, 14.12.2012, s. 1.